b'\n_START_ARTICLE_\nS\xc3\xb8ren Pind\n_START_SECTION_\nFamilie og utdannelse\n_START_PARAGRAPH_\nHan ble f\xc3\xb8dt i Herning som s\xc3\xb8nn av tannlege Torben Pind og fysioterapeut Jytte Pind, og tilbragte sine to f\xc3\xb8rste leve\xc3\xa5r i Videb\xc3\xa6k i Vestjylland. I 1972 flyttet familien til Sveits, hvor han som barn fikk et personlig forhold til kristendommen. I 1977 flyttet familien til \xc3\x98stermarie p\xc3\xa5 Bornholm, hvor Pind gikk folkeskolen og realskolen. Etter studentereksamen ved Bornholms Amtsgymnasium i R\xc3\xb8nne i 1988 tok han juridisk embedseksamen ved K\xc3\xb8benhavns Universitet i 1997. Han var prosjektleder i Waterfront Communications AS 1997\xe2\x80\x931998 og manudukt\xc3\xb8r i statsrett ved universitetet 1999\xe2\x80\x932005._NEWLINE_S\xc3\xb8ren Pind har barn med sin tidligere ektefelle.\n_START_SECTION_\nPolitisk arbeid\n_START_PARAGRAPH_\nPind meldte seg inn i Venstres Ungdom i 1985, og ble etterhvert medlem av landsstyret 1986\xe2\x80\x931988 og forretningsutvalget 1989\xe2\x80\x931991. Da han ble student i K\xc3\xb8benhavn i 1988, fikk han samtidig ansettelse som medlemssekret\xc3\xa6r for Venstres folketingsgruppe p\xc3\xa5 Christiansborg. I 1991 ble han nominert til Folketinget fra Aakirkeby og R\xc3\xb8nne kretser i Bornholms amtskrets, og m\xc3\xb8tte som vararepresentant i korte perioder i 1994 og 1997. Han frasa seg ny nominasjon fra de bornholmske kretsene i 1998. _NEWLINE_I 1994 ble han innvalgt i K\xc3\xb8benhavns borgerrepresentasjon, hvor han ble sittende frem til 2008. I \xc3\xa5rene 1998\xe2\x80\x932005 var han borgermester for bygge- og teknikkforvaltningen, som Danmarks hittil yngste borgermester, og ble valgvinner i 2001 med 22\xc2\xa0108 personlige stemmer. I de kommende \xc3\xa5rene ble Pinds festing viet endel medieoppmerksomhet, og forslaget om \xc2\xabti liberale teser\xc2\xbb for Venstre ble avvist av partiledelsen. I 2005 ble han valgt til Folketinget fra K\xc3\xb8benhavns \xc3\xb8stre storkrets med 4\xc2\xa0442 personlige stemmer, etter \xc3\xa5 ha blitt nominert fra \xc3\x98sterbro krets. Samme \xc3\xa5r var han igjen kandidat til vervet som overborgermester i K\xc3\xb8benhavn, og fikk over 19\xc2\xa0000 personlige stemmer. Han m\xc3\xa5tte erkjenne nederlaget overfor Socialdemokraterne, og frasa seg setet i borgerrepresentasjonen. Pind har siden konsentrert seg om utenrikspolitiske sp\xc3\xb8rsm\xc3\xa5l i Folketinget._NEWLINE_I 2010 ble han utnevnt til minister for utviklingsbistand i Lars L\xc3\xb8kke Rasmussens regjering. V\xc3\xa5ren 2010 la han frem regjeringens nye strategi for utviklingshjelp. I mars 2011 overtok han ogs\xc3\xa5 som integreringsminister som f\xc3\xb8lge av statsl\xc3\xb8se-saken, og bestyrte begge ansvarsomr\xc3\xa5dene frem til regjeringens avgang i oktober samme \xc3\xa5r. Som integreringsminister s\xc3\xb8rget han for en innstramming i utvisningsreglene for utlendinger som har beg\xc3\xa5tt kriminalitet i Danmark._NEWLINE_Pind har markert seg som ideolog og retoriker i Venstre. Han har ogs\xc3\xa5 omtalt flere meningsmotstandere i sterke ordelag. I sitt utenrikspolitiske arbeid er han kjent for sin amerikanskvennlige innstilling og fascinasjon for Ronald Reagan. Han har siden ungdommen hentet inspirasjon fra Tidehverv-kretsen, og utgav i 2003 debattboken K\xc3\xa6re S\xc3\xb8ren \xe2\x80\x94 en brevveksling om det nye Danmarks kurs sammen med S\xc3\xb8ren Krarup. Pind har ogs\xc3\xa5 utgitt b\xc3\xb8kene Friheden duer til alt godt fra 2002 og Lise N\xc3\xb8rgaard \xe2\x80\x93 et portr\xc3\xa6t fra 2005, i tillegg til CD-en Fra i dag \xe2\x80\x93 Aznavour p\xc3\xa5 dansk sammen med Pelle Voigt fra 2004. CD-en best\xc3\xa5r av egne oversettelser av den franske visesangeren Charles Aznavours sanger.'